
Af samme forfatter

Indledning


Fra hånden til ånden siges det.


Hvorfor er det så virksomt et redskab at sætte pen til papir? Det er der flere årsager til. At skrive dagbog om dine tanker og følelser, er en af de mest effektive metoder til at skabe større forbindelse med dig selv og med dine drømme, længsler og følelser.


Det er en helt igennem vidunderlig måde at lære dig selv bedre at kende, og til at komme tættere i kontakt med hvad du dybest inde drømmer om og ønsker dig.


Hvordan kommer du i gang med at skrive dagbog?


Det første trin er, at du skal undgå at overtænke det. Hold det enkelt. Det du skriver er kun til dig selv og til din egen udvikling, så det er unødvendigt at gå op i stavning og kommatering mv.


For rigtig mange mennesker er det en hurdle at skulle overvinde. Mange ender med at overtænke processen, og synes at det skal være meget begavet, dybt og indsigtsfuldt, det som de skriver.


Men husk på at du skriver for dig selv – kun for dig.


For at gøre det lettere for dig at komme i gang med at skrive og reflektere over dig selv og dine drømme, så har jeg skabt denne bog med en række ideer du kan skrive ud fra.


Brug dem når du har følelsen af, at du blot sidder og stirrer på et blankt stykke papir uden at komme videre.


Om muligt så skriv hver dag, og gør det gerne som det første du gør om morgenen, inden du når at få alt for mange indtryk.


Nogle dage skriver du måske kun en halv side, eller måske bare i punktform, og andre dage flyder ordene og tankerne let fra dig og du fylder ubesværet den ene side efter den anden.


Uanset hvad så er det okay. Det er lige rigtigt og du kan aldrig gøre det forkert.


At skrive dagbog er først og fremmest en måde at skabe overblik over dine tanker, så du kan forholde dig til dem og blive bevidst om dem, så vel som at skabe en dybere forbindelse med dig selv.

